Dalia Triponienė

**Dalia Čepaitė-Triponienė** (1938 m. lapkričio 21 d. Marijampolėje – 2021 m. lapkričio 13 d. Vilniuje) – Lietuvos gydytoja, kraujagyslių chirurgė.

## Biografija
Gimė tarnautojų šeimoje. Baigusi Vilniaus Salomėjos Nėries vidurinę mokyklą sidabro medaliu, 1957–1963 m. studijavo mediciną Vilniaus universitete. 1963–1968 m. dirbo Vilniaus geležinkeliečių ligoninės Chirurgijos skyriuje, taip pat buvo Kraujo perpylimo skyriaus vedėja. 1968 m. įstojo į Vilniaus universiteto Bendrosios chirurgijos katedros aspirantūrą. 1970 m. apgynė medicinos mokslų kandidatės (nostrifikuota 1993 m.) disertaciją „Gydymo metodų parinkimas ligoniams, sergantiems šlaunies ir pakinklio arterijų okliuzine liga“. 1971–2012 m. dirbo Vilniaus universitete, buvo Bendrosios chirurgijos katedros asistentė, vėliau — vyresnioji mokslinė bendradarbė Širdies ir kraujagyslių chirurgijos laboratorijoje, vadovaujamoje profesoriaus Algimanto Marcinkevičiaus. Vyresniojo mokslo darbuotojos vardas suteiktas 1977 m. (nostrifikuota 1997 m.).

Nuo 1990 m. buvo Kraujagyslių chirurgijos klinikos dėstytoja, 1991 m. konkurse išrinkta docente. Dirbo Vilniaus miesto universitetinėje ligoninėje Kraujagyslių chirurgijos centre, Širdies ir kraujagyslių ligų klinikoje. Nuo 1969 m. dirbo pedagoginį darbą – dėstė bendrosios chirurgijos kursą Vilniaus universiteto Medicinos fakulteto trečiojo kurso studentams. Skaitė paskaitas pediatrijos skyriaus studentams. Nuo 1990 m. skaitė angiochirurgijos ir kraujagyslių chirurgijos paskaitas Medicinos fakulteto baigiamojo kurso studentams ir bendrosios praktikos gydytojams. Nuo 1992 m. buvo Europos kraujagyslių ir endovaskulinės chirurgijos draugijos narė, nuo 1994 m. – Tarptautinės angiologų draugijos nacionalinė delegatė. 2004–2014 m. buvo Vilniaus medicinos draugijos pirmininkė, nuo 2015 m. – draugijos garbės pirmininkė.

Operavo ir gydė ligonius su įvairia arterijų, venų ir limfagyslių patologija. Buvo atlikusi daugiau kaip 500 bendrosios chirurgijos operacijų. Taip pat buvo apibendrinusi 1000 blauzdos arterijų rekonstrukcijų, 170 pėdos arterijų rekonstrukcijų patirtį, recidyvų po venų operacijų duomenis. 1991 m. D. Triponienei pripažinta aukščiausioji kraujagyslių chirurgo kategorija. D. Triponienė tobulinosi Berlyne, Varšuvoje, Prahoje ir Brno, Erfurte ir Greifsvalde, Maskvoje, Amsterdame ir kitur. Skaitė pranešimus Čekijoje, Lenkijoje, Vokietijoje, Anglijoje, Švedijoje, Rusijoje, Slovėnijoje, Prancūzijoje, Kipre.

## Mokslinė veikla
D. Triponienė buvo pirmoji chirurgė, 1973 m. Lietuvoje atlikusi eksperimentinę kepenų transplantaciją bei parengusi ekstrakorporalinio kepenų prijungimo modelius ir pritaikiusi kepenų transplantacijos modelį klinikai. Ji specializavosi smulkiųjų arterijų rekonstrukcijų, venų ir limfagyslių ligų gydymo, sergančiųjų cukriniu diabetu pėdos gydymo, medicinos istorijos klausimų srityse. Paskelbė 330 mokslinių straipsnių.

## Bibliografija
* *Angiologija ir kraujagyslių chirurgija: 12 temų VI kurso studentams ir ciklo programa*. – Vilnius, 1975. – 77 p. (su V. Triponiu)
* *Diabetinės pėdos sindromas: diagnostika, profilaktika, gydymas*. – Vilnius, 2000. – 84 p. (su V. Triponiu)
* *Vilniaus medicinos draugija 200 – Societas Medica Vilnensis*, 2005 m.
* *Vilniaus medicinos istorijos almanachas*, 2006 m. (su kitais)
* *Angiochirurgijos ir kraujagyslių chirurgijos klinikiniai uždaviniai*. – Vilnius, 2008. – 260 p. (su V. Triponiu, E. Barkausku)
* *Žmogiškųjų išteklių kokybės gerinimas Vilniaus universitete ruošiant kraujagyslių chirurgijos specialistus*. – Vilnius, 2008. – 45 p.
* *Žinių patikrinimo sistema kraujagyslių chirurgijos srityje bei jos pritaikymas e-aplinkai*. (su V. Triponiu, E. Baršausku – prieiga per internetą)
* *Kraujagyslių chirurgijos rezidentūros programa*. – Vilnius, 2008. – 108 p. (su V. Triponiu, E. Barkausku)
* *Prie Vilniaus medicinos draugijos versmės*, 2012 m.
* *Lietuvos kraujagyslių chirurgijai – 25*, 2015 m. (su T. Janušausku)

## Apdovanojimai
* 1985 m. Lietuvos TSR valstybinė premija
* 2012 m. Lietuvos didžiojo kunigaikščio Gedimino ordino Riterio kryžius

## Šaltiniai